Fico, Robert, poslanec NR SR (2022-03-30):
Ďakujem pekne. Vážený pán predseda Národnej rady, vážený pán predseda vlády Slovenskej republiky, ešte pred chvíľkou tu bol, asi odišiel. Dámy a páni, dovoľte mi, aby som v mene skupiny poslancov Národnej rady predložil návrh na vyslovenie nedôvery členovi vlády Slovenskej republiky, ktorý je poverený riadením ministerstva vnútra,	ktorý je poverený riadením ministerstva vnútra, a to pánovi Mikulcovi. Chcem zdôrazniť, že tento návrh spĺňa všetky formálne náležitosti. Je podpísaný potrebným počtom poslancov Národnej rady a je riadne odôvodnený, preto neexistuje žiadna prekážka, ktorá by nám mala brániť k jeho prerokovaniu. Možno budete sklamaní, dámy a páni, ak očakávate, že ako predkladateľ tohto návrhu budem rátať postele alebo budem rátať vydané obedy, večere, raňajky, prípadne ich kvalitu. Možno budete sklamaní a budete očakávať, že budem rozoberať do detailov zmluvy, ktoré ministerstvo vnútra podpísalo za zvláštnych záhadných okolností so súkromnými spoločnosťami. Verím, že páni poslanci, ktorí sa prihlásia do rozpravy, budú mať dostatočný priestor na to, aby predložili odbornú analýzu týchto dokumentov a aj týmto spôsobom preukázali, že tieto zmluvy nemajú žiadne opodstatnenia a že práve naopak sú jasným dôvodom, prečo by mal minister vnútra Slovenskej republiky odstúpiť. Ešte ale predtým mi dovoľte, aby som povedal niekoľko všeobecných politických poznámok, ktoré patria na pôdu Národnej rady Slovenskej republiky. Z vlastných skúseností ako predseda vlády, ktorý viedol tri vlády, z toho dve koaličné vlády, môžem potvrdiť, že sme veľmi jasne podčiarkovali pri činnosti každého jedného ministra, tak jeho individuálnu zodpovednosť za jeho individuálny výkon, ale rovnako sme podčiarkovali aj jeho zodpovednosť za to, že je súčasťou kolektívu, že je súčasťou vládneho kabinetu, a preto sme rovnako zdôrazňovali, že žiadny minister ani ministerka nemôže mať v prípade vládnej koalície alebo vlády, ktorá je postavená na jednej politickej strane, takú hodnotu, aby kvôli nemu dochádzalo k vládnym roztržkám, aby kvôli nemu dochádzalo k tomu, že sa vládne strany absolútne ignorujú. Viem, že máte na to iný názor, pretože ste mali slávne stretnutie na hoteli Bôrik, kde ste si povedali, že všetko si musíte odpustiť, len aby sa nestalo, že dôjde k zmene vlády a opäť sa dostane k moci opozícia, ktorá mala k dispozícií 12 rokov vládnutie. Za svoje pôsobenie som odvolal, ak som to dobre rátal, asi 26 ministrov a robili sme to vždy vtedy, keď došlo vo vládnej koalícii k dohode, pretože sme vedeli, že zotrvanie konkrétneho ministra poškodzuje vláde, ale robil som to aj vtedy, keď som nemal súhlas koaličného partnera. Možno si pamätáte na obdobie roku 2010, kde ku koncu tohto volebného obdobia bolo potrebné sa vysporiadať s personálnymi problémami na ministerstve životného prostredia, ktoré viedli k opakovanému odvolaniu príslušných ministrov, aj napriek teda nesúhlasu koaličného partnera, až to viedlo do roku 2010, napriek platnej koaličnej zmluve, k odňatiu celého rezortu spod politickej kontroly jednej politickej strany a viedlo to k prideleniu tohto rezortu pod politickú kontrolu inej politickej strany. Vždy na konci dňa bol záujem, aby sme zachovali dobré meno vlády Slovenskej republiky a boli sme toho názoru, že nikto nemá takú hodnotu ani kvalitu, aby sme meno vlády a vládnutia obetovali v mene jedného človeka. Vy ste sa rozhodli ísť inou cestou. Dobre. Hovorí sa, že keď nepriatelia robia chyby, tak by sme ich nemali vyrušovať, ale pripomeniem, že je začiatok rozvratu vládnej koalície, ak navzájom trpíte ministra, ktorého nechcete. Je predsa nenormálne, aby dve vládne strany hovorili, že nepodporia ministra alebo sa zdržia hlasovania v prípade hlasovania o dôvere. Počúvame na chodbách v neformálnych rozhovoroch, že už máme dosť ministra Mikulca, ale čo máme robiť? Čo máme robiť, predsa nedovolíme, aby sa táto vláda rozpadla. Je to vaše videnie sveta a my vám ho neberieme, ale dnes vyzeráte veľmi zvláštne, pretože len preto, lebo nie ste schopní prijať individuálnu zodpovednosť, a preto že máte slabého premiéra, musíte trpieť člena vlády, ktorého už prakticky nikto z vás v tej vláde nechce. Je to váš problém, opakujem. My sme tieto veci riešili veľmi rýchlo a radikálne a chcem aj poďakovať bývalým koaličným partnerom najmä v rokoch 2016 – ´20, pánovi Dankovi a pánovi Bugárovi, že na toto sme mali úplne rovnaký názor. Vážený pán minister Mikulec, opätovne urobím to, čo som urobil už na predchádzajúcich schôdzach, pokiaľ išlo o vaše odvolávanie a chcem vám ponúknuť seriózny, slušný a solídny odchod. Ja tomu nerozumiem, prečo to nerobíte, ale znovu na začiatku tejto schôdze vás chcem vyzvať, aby ste zvážili, či je dobré, nie pre vašu vládu, pre vašu vládu to nie je dobré, aby ste zvážili, či to je dobré, nie pre vás, lebo ani pre vás to osobne nie je dobré, ale či je to dobré pre Slovenskú republiku, aby ste zotrvali vo funkcii ministra vnútra. Nás nezaujíma, ako to vnímate vo vláde, to je váš vnútorný problém koaličný, do ktorého nás nič nie je. Nás nezaujímajú, pán minister, ani vaše osobné, vnútorné, subjektívne pocity. To sú vaše, do toho nás nič nie je. Ale nás zaujíma, ako je Slovensko vnímané, a preto si myslíme, že by ste mali odstúpiť kvôli Slovenskej republike. Kvôli dobrému menu tohto štátu v zahraničí, kvôli ľuďom, ktorí na Slovenskú žijú. Pretože ak vás už ani vlastní poslanci nechcú, ale nemôžu hlasovať proti vám. Ako vás potom môže chcieť Slovenská republika? Preto najlepšie riešenie, ktoré by ste mohli prijať, by bolo, keby ste prestali vystavovať vašich kolegov, poslancov vládnej koalície, tejto opakovanej tortúre a prijali by ste solídne riešenie, ktoré by bolo solídne, ktoré by sme určite aj opoziční politici dokázali oceniť. Naviac si myslím, že ste nahraditeľný. Každý z nás je nahraditeľný. Nech nám nepovie vládna koalícia, že nemá k dispozícii jedného človeka, ktorý dokáže v rovnakej, ak nie v lepšej kvalite, zastávať a vykonávať vaše právomoci. Vážený pán minister, už som vám to povedal niekoľkokrát a poviem vám to znovu. Vy ste nikdy sa nemali stať ministrom vnútra Slovenskej republiky kvôli vašej histórii. Prosím, nečudujte sa nám, že sme upodozrievaví, ale keď sa pozrieme, ako ste sa stavali k štátnemu majetku, ako najskôr príslušník vojensko-branného spravodajstva, potom ako riaditeľ vojenského obranného spravodajstva, tak vždy sme veľmi opatrní, keď vidíme, že máte k dispozícií rozhodovacie právomoci a že dokonca môžete prijímať vážne rozhodnutia, pokiaľ ide o zadávanie firmám priamych zákazok, pretože vaša história je katastrofálna, pán minister. Viem, že sa na to hneváte, ale musím to povedať znovu pred poslancami Národnej rady Slovenskej republiky. Čo sa dialo na vojenskom obrannom spravodajstve, to ste prihrali svojej rodine. Buď firme svojho otca, firme svojho brata, dokonca ešte aj byt, ktorý mala k dispozícii vaša rodina, ste dali do štruktúry vojenského obranného spravodajstva ako akýsi konšpiračný byt, za ktorý vám vojenské obranné spravodajstvo platilo. Pán minister, opäť to musíte potvrdiť, to nie je klamstvo. Váš obraz bol tak zlý, že v roku 2012, keď ste chceli odísť do medzinárodných štruktúr do Bruselu, bola to vtedajšia premiérka Radičová, ktorá vám to neodsúhlasila. My máme v rukách toto rozhodnutie ministerky, v tom čase obrany, lebo zastupovala neexistujúceho ministra obrany, a v tom čase aj premiérky, ktorá jasne podpísala, že nesúhlasí s tým, aby minister vnútra, v tom čase riaditeľ vojenského obranného spravodajstva, s takou históriou, s takým nakladaním s majetkom, s takým prístupom k veciam, ktoré sa tam diali, odišiel reprezentovať Slovenskú republiku do zahraničia. Preto nielenže by ste mali teraz odstúpiť ako gesto, normálne politické gesto, vy ste sa nikdy nemali kvôli tomu, ako ste sa správali na vojenskom obrannom spravodajstve, stať ministrom. Rovnako som presvedčený, že už ste ani nemali byť ministrom, ak ste nastúpili v roku 2020 do tejto funkcie, pretože za tých niekoľko mesiacov alebo možno už dva roky sa zistilo toľko negatívnych informácií o vás, že nemáte žiadne predpoklady ani morálne, ani odborné na to, aby ste vykonávali takúto dôležitú funkciu. Pán minister, riešili sme vaše odvolávanie na tejto schôdzi najme preto, lebo sa jasne preukázali manipulácie s trestnými konaniami, kde výraznú úlohu zohráva polícia a vy zodpovedáte politicky za políciu. Je neuveriteľné a neudržateľné, že vo vašom prípade je podozrenie zo 100-tisícového úplatku, o ktorom hovorili dvaja svedkovia v čase, kedy neboli ani obvinení, ani v núdzi, neboli to ani udavači. Vo vašom prípade, ale všetko v poriadku. Ste naďalej ministrom vnútra a v iných prípadoch, kde svedčili udavači, boli to nepriami svedkovia. Ľudia končia vo výkone väzby často na 18 mesiacov. No a vyvrcholením všetkého, pán minister, bola ostatná schôdza Národnej rady, kde veľmi jasne z výpovedí tzv. elitných vyšetrovateľov NAKA Čurillu a spol., ktoré boli zaznamenané legálnymi odposluchmi, vyplýva, že ste boli pri všetkom. Predovšetkým ste vedeli o tom, že skupina vyšetrovateľov NAKA ide zlikvidovať, nehovorím fyzicky, ide zlikvidovať, pokiaľ ide o jej funkciu a postavenie, vyšetrovateľku policajnej inšpekcie Santusovú a celý tím Oblúk. Vedeli ste o tom a ste s tým aj súhlasili. Pán minister, už len fakt, že ste dali súhlas prezidentovi Policajného zboru, aby prerušil policajný zásah voči trom udavačom Dömötörovi, Zemanovi a Petrovi, vďaka čomu ušli títo udavači. Jeden dokonca do Chorvátska, kde požiadal o politický azyl, je niečo tak škandalózne, že aj keď ste teda nastúpili do funkcie ministra vnútra, hoci ste vôbec nemali nastúpiť, tak ste mali po niekoľkých mesiacoch z tejto funkcie odísť. Dnes máme na stole, pán minister, nové dôvody, pre ktoré musíme podávať návrh na vyslovenie nedôvery vám ako ministrovi vlády, ktorý vykonáva funkciu ministra vnútra. Nepochybne ťažkého rezortu. Ja rešpektujem každého jedného, kto má odvahu, kvalifikáciu a predpoklady sa postaviť na čelo takéhoto náročného rezortu a znovu chcem pripomenúť, nie je moja úloha, pán minister, aby som teraz urobil odbornú analýzu dohôd, ktoré ste podpísali v rezorte ministerstva vnútra so súkromnými spoločnosťami. Dohôd, ktoré majú smerovať k riešeniu krízy spôsobenej príchodom veľkého počtu ľudí z Ukrajiny z dôvodu vojnového konfliktu. Verím, že páni poslanci, ktorí vystúpia po mne, túto úlohu splnia. Pri týchto zmluvách a hovoríme o týchto zmluvách aj v odôvodnení návrhu, vidím dva druhy zlyhaní. Prvým druhom zlyhania, pán minister, je zlyhanie morálne a to spočíva v dvoch faktoroch. Ja by som vám veľmi rád chcel povedať, pán minister, a, prosím, opäť to berte ako politologickú poznámku, nie ako poznámku ješitnú alebo osobnú. Veľmi rád by som vám chcel vytknúť stranícky klientelizmus, ale nemôžem, lebo OĽANO ako strana neexistuje. Prosím, toto je tiež niečo, čo sme ešte nezažili, že nemôžeme pomenovať to, čo je typický stranícky klientelizmus, stranícky klientelizmus, lebo OĽANO ako strana nie je. Skúste ísť na centrálu OĽANO. Ja som doteraz nevidel jednu fotografiu delegátov nejakého snemu, zjazdu, nejakej štruktúry. Ja netuším, ako fungujete. Fungujete asi ako nejaká sekta. Neviem, ako to máte vo vnútri. Je to vaša vnútorná vec, ale jedno je isté, že strana, ktorá má najviac poslancov Národnej rady v Národnej rady Slovenskej republiky, neexistuje. Takéto niečo sme nezažili v modernej histórii Slovenska a pravdepodobne ani nezažijeme. Preto keď hovoríme o morálnom zlyhaní, pán minister vnútra, nemôžem hovoriť o straníckom klientelizme, ale budem hovoriť o premiérskom klientelizme. Budem hovoriť o klientelizme, ktorý je veľmi typický pre vás v OĽANO, pretože strana nie ste, tak si tie kšefty vybavujete individuálne. Je to presne to isté, čo ste urobili pri nákupe testov, keď sa k obrovským zákazkám na priamo dostala malá trnavská firma preukázateľne napojená na vtedajšieho premiéra, na pána Matoviča. Preukázateľne. Nechcite, prosím, aby sme teraz robili SMER testy alebo Fico testy. Ak by moje deti chodili do školy, ktorej majiteľom je človek, ktorý dostal takúto zákazku a ešte by aj moja manželka sedela v nejakých dozorných alebo neviem akých radách v tejto spoločnosti, tak už dnes by som tu určite nemohol stáť, pretože to by spôsobilo v tejto krajine revolúciu. A ten premiérsky klientelizmus pokračuje, ten problém spočíva v tom, pán minister, že podpísali ste zmluvy s firmami, kde je preukázateľné napojenie na predsedu vlády Slovenskej republiky pána Hegera. A vy ste tú špinavú robotu urobili, niekto došiel za vami a povedal, takto to bude a inak to nemôže byť. Čiže morálne zlyhanie spočíva v tom, že na individuálnej báze si vaši premiéri robia kšefty, ktoré sú jasne preukázané a poprepájané s konkrétnymi osobami a dnes, bohužiaľ, vy ste sa stali obeťou týchto kšeftíkov vašich premiérov. To morálne zlyhanie má však aj druhý rozmer a to je rozmer, že využívate, pán minister, vy, a vaši ľudia v OĽANO, krízy, nešťastie a obrovské problémy na obohacovanie sa. Dokázali ste urobiť neuveriteľne nevýhodné zmluvy pri nákupe napríklad testov. A teraz na nešťastí ľudí, ktorí utekajú z Ukrajiny, ste sa rozhodli, že si urobíte taký ten klasický premiérsky kšeftík, veď predsa je mimoriadna situácia, nemusíme urobiť žiadne verejné obstarávanie a na priamo to niekomu dáme, ani nebudeme zisťovať, kto je to, čo je to a či náhodou niekedy na povrch nepríde to, čo vyšlo. Bohorovnosť, pán minister, a to hovorím nielen vám, to hovorím všetkým ministrom vašej vlády, je najhoršia politická vlastnosť. Ak si myslíte, že ste predurčení a že v mene nejakého boja proti korupcii si môžete dovoliť čokoľvek a ste úplne bohorovní, toto je sebalikvidačná cesta a opäť by som mal použiť pravidlo, že keď nepriateľ robí chyby, tak ho nevyrušujme, ale nedá mi, aby som túto pripomienku nepovedal. Okrem morálneho zlyhania, pán minister, musíme konštatovať aj zlyhanie odborné. Pán minister, bol by som rád, pretože vidíme, že sa pripravujete na nejakú odpoveď a na nejaké vystúpenie, môžte mi, prosím vás, povedať, že keby došlo k takej situácii a verím, že taká situácia nikdy nenastane, že bude treba dať dohromady 3-tisíc slovenských vojakov a týchto 3-tisíc slovenských vojakov bude treba sústrediť na malé územie niekde na území Slovenskej republiky. Dobre, poďme teraz si predstaviť nejakú teoretickú situáciu, že tak sa vyhrotí napätie, že bude potrebné posilňovať východnú hranicu, tak bude treba do priestoru jedného okresu niekde dať dohromady 3-tisíc vojakov. A chcem túto odpoveď od vás počuť. To im objednáte v Bratislave gastrofirmu, aby im posielala obedy, ja tomu jednoducho nerozumiem. Pýtam sa, ak má táto krajina 16-tisíc vojakov, súhlasím, nie je to váš rezort, pán minister, ale pýtam sa, že teda ako to teda funguje v tomto štáte. Ja predpokladám, že keď niekde 3-tisíc vojakov sa sústredí, tak majú nejaké poľné kuchyne a predpokladám, že sú si schopní aj navariť a pripraviť to, čo potrebujú. Tak snáď nebudete volať do Bratislavy nejakej drahej firme, že, prosím vás, poďte tam, budete variť slovenským vojakom. Ak máte k dispozícii 16-tisíc vojakov, ak máte k dispozícii 22,5-tisíc policajtov, prepáčte, pán minister, mám teraz počty z môjho obdobia, ak sú tam nejaké rozdiely, tak teraz sa nemusím okolo toho naťahovať. Ak máte k dispozícii 4,5-tisíc hasičov profesionálnych a máte k dispozícii 35-tisíc použiteľných dobrovoľných hasičov, lebo tých hasičov je v podstate viac ako 35-tisíc dobrovoľných, načo v tejto situácii bolo treba podpísať amorálne, individuálne, klientelistické, stranícke kšeftíky, toto teda nech mi niekto vysvetlí. Odpoveď u mňa a u mojich kolegov v SMER-e je, lebo ste bohorovní a si myslíte, že si to môžete dovoliť a že vám to nikto nikdy nebude vyčítať. Ale tu ste sa prepočítali, pán minister. Je taká organizácia, ktorá sa volá Proti korupcii, prepáčte pani Petková, Zastavme korupciu. My sme vždycky Zastavme korupciu vnímali ako stranícku bunku vládnej koalície, súčasnej vládnej koalície, a na tomto názore nemôžeme nič zmeniť. Ale keď už Zastavme korupciu, pani Petková vás vyzýva, aby ste odstúpili, vaša stranícka bunka to hovorí. Ak táto organizácia poukazuje na vážne zákonné zlyhania, ktoré ste mali pri realizácii týchto dohôd, tak už len toto by vám malo zapnúť tú sviečku v hlave a mali by ste si povedať, že aha, tak tu už niečo nie je v poriadku, tak ako sa hovorilo v minulosti, s kostolným poriadkom. Pán minister, mám na vás niekoľko aj odborných otázok, ktoré chcem jednoducho počuť. Máte záchrannú brigádu – Bratislava, Malacky, Humenné a máte k dispozícii dva modely po 500 miest, kde môžete v priebehu 24 hodín vytvoriť funkčné miesto pre 1 000 ľudí, kde môžete ich ubytovať, kde sa môžu títo ľudia sprchovať, kde títo ľudia sa môžu stravovať. Dobre, použili ste časť, ak mám správne informácie, na covid stany, no ale medzi tým bolo treba tento problém riešiť, že nenechám to tak. A pokiaľ viem, tak naďalej v Humennom je minimálne 400 miest tejto kapacity k dispozícii. Chcem sa spýtať, pán minister, prečo nebolo možné zabezpečiť to varenie z kapacít, ktoré máte v Sečovciach, ktoré máte v Humennom a ktoré máte na Šírave. Toto mi naozaj vysvetlite. Prečo sa to nemohlo urobiť tam, kde máte konkrétne kapacity? Vy ste to jednoducho nechali tak, lebo bolo treba urobiť kšeftík a verili ste, že vám na to nikto absolútne nič nepovie. Chcel by som na tomto mieste, dámy a páni, povedať, že treba poďakovať aj na Národnej rade Slovenskej republiky ľuďom, ktorí sa doslova do minúty postavili na hraničnú čiaru. Opäť sa potvrdilo, že keby nezabrali dobrovoľníci, keby nezabrali mestá a obce, keby nezabrali občianske združenia, tak máme jednu ďalšiu veľkú katastrofu. Tak ako zabrali mestá a obce v súvislosti napríklad s testovaním, pretože bez nich by ste nedokázali urobiť absolútne nič. A vy namiesto toho, aby ste prišli medzi nich a povedali, tak poďme vás koordinovať, lebo to robíte, dobre to robíte, veľmi vám ďakujeme, aké peniaze potrebujete, potrebujete nejakú pomoc technickú, chcete tu nejakých hasičov dobrovoľníkov, policajtov, poďme na tomto spoločne pracovať, tak ste ich vyhnali. Vyhnali ste ich a teraz sa hráte na to, že vy to celé organizujete a výsmechom toho celého je to, že máte na to nejakú zmluvu s nejakou súkromnou firmičkou, ktorá organizuje svadby, párty a večerné eventy a plus máte, samozrejme, zmluvu s gastrofirmou, o ktorej som už hovoril. Pán minister, mám ešte jednu vážnu výhradu, a to je odborné zlyhanie. A táto výhrada sa týka toho, že či vy vôbec viete, pán minister, čo všetko prešlo cez hranice z Ukrajiny na Slovensko. Kto sleduje situáciu na Ukrajine a, prosím, nech to teraz nevyvolá nejakú búrku nevôle, tak musí potvrdiť, že boli poprepúšťaní väzni z výkonu trestu odňatia slobody a týmto ľuďom boli bezbreho porozdávané zbrane. Aké máme garancie, že časť týchto ľudí neprekročila v rámci migračnej vlny hranice Slovenskej republiky? Kto kontroloval ich batožiny a autá? Čo keď po ťažkých súbojoch, ktoré naša polícia zvádzala v ´90 rokoch, aby odstránila štruktúry organizovaného zločinu, ktoré tu vypaľovali podnikateľov, sa nám tu v priebehu pol roka objavia ďalšie nové skupiny organizovaného zločinu, lebo bez problémov si tie zbrane, ktoré sa tam navážajú v miliónových maržách na Ukrajinu, mohli dostať na územie Slovenskej republiky. A títo ľudia vedia, ako sa robí organizovaný zločin. Čiže vy ste zlyhali odborne, pán minister, preto, lebo máte všetky kapacity, aby štát zvládol to, čo ste dali súkromným firmám. A zlyhali ste odborne aj preto, lebo vystavujete túto krajinu možnosti opakovaného výskytu organizovaného zločinu, tentokrát z prostredia ukrajinskej mafie. Dámy a páni, chcem poprosiť kolegov poslancov Národnej rady, aby venovali pozornosť rozboru zmlúv, pretože aj to dnes musíme predniesť. Ale ako predseda strany aj s tým, čím som prešiel za posledných 30 rokov v politike, som považoval za podstatné vystúpiť skôr takto rámcovo a jasne. Pán minister, ak neprijmete dobre mienenú radu odstúpiť, fakt by ste dobre urobili, tak nemôže nič iné urobiť, len požiadať Národnú radu Slovenskej republiky, aby po rozprave hlasovala a vyslovila ministrovi vnútra Slovenskej republiky pánovi Romanovi Mikulcovi nedôveru. Ďakujem veľmi pekne. (Potlesk.)